מתחם הארמונות והגנים בפטרהוף

מתחם הארמונות והגנים בפטרהוף (ברוסית: дворцово-парковый ансамбль Петергоф) - מתחם קיסרי הנמצא בפטרהוף על שפת המפרץ הפיני, זרוע של הים הבלטי, כ-29 ק"מ מסנקט פטרבורג. מקור השם הולנדי: "Peterhof" – החצר של פיוטר.

עד שנת 1918 היה המתחם מקום מושבו של הצאר. בשנה זו הפך למוזיאון. בזמן מלחמת העולם השנייה נכבש על ידי הגרמנים, אך עוד לפני הכיבוש הגרמני הועברו כשמונת אלפים פריטים וכ-50 פסלים לשטחים פנימיים של ברית המועצות. לאחר המלחמה החלה מלאכת השיקום של המתחם שלא הסתיימה עד היום. המתחם פתוח לקהל הרחב ומהווה מוקד משיכה לתיירים.

תיאור המתחם
הארמון הגדול בפטרהוף, המשקיף על הים, נמצא במרכז המתחם. הארמון הראשון נבנה בשנים 1724–1725, והוא נבנה מחדש בתקופת יליזבטה, קיסרית רוסיה בשנים 1747–1752 בהתאם לתוכנית של ברתולומאו רסטרלי. אורך החזית 268 מ'.
ימין|ממוזער|200px|מזרקת נפטון
הגן העליון (הדרומי) כולל חמש מזרקות המפוזרות בגן. הידועה בהן - מזרקת "נפטון". המזרקה המקורית נבנתה בשנת 1736. במרכזה היה פסל של נפטון והכרכרה שלו הרתומה לדולפינים וסוסים.

בשנת 1797, לאחר עבודות שיקום, הוחלף הפסל. הפסל החדש נבנה בנירנברג עוד בשנת 1658 לזכר סיום מלחמת שלושים השנים. התוכנית הייתה להציב את הפסל והמזרקה במרכז העיר, אך לאור בעיות באספקת מים, המזרקה פורקה והוכנסה למחסן. פאבל הראשון, קיסר רוסיה רכש את המערכת בהיותו באירופה, במטרה להציב אותה בארמונו בגטצ'ינה, אלא שגם שם עקב קושי באספקת כמות מים שנדרשה הדבר לא בוצע. בסופו של דבר, המערכת הוצבה בגן העליון של פטרהוף.

מהכרכרה המקורית נשארו עד היום רק שני דולפינים ומספר פסלונים נוספים. סביב נפטון הוקמו פסלים של זוגות פרשים על סוסי מים ושמונה דולפינים נוספים. שטח ברכת המזרקה הוא 33*92 מ'.

ימין|ממוזער|200px|המפל הגדול
שמאל|ממוזער|200px|החלק המרכזי של המזרקה
ימין|ממוזער|200px|מזרקה רומית
הגן התחתון הוא מתחם המזרקות הגדול בעולם. הוא משתרע על שטח של מעל 1000 דונם שבו פזורות עשרות מזרקות משולבות בגן הפועלות ללא צורך במשאבות, אלא רק על ידי הסתמכות על מעיינות טבעיים. כמו בגני ורסאי, גם כאן הוקמה תעלת מים באורך 5 ק"מ ונחצבו מאגרי מים גדולים המוזנים במימי כמה וכמה נהרות, אך כלקח מורסאי, שם נבנו מתקני העלאת מים יקרים (על מנת להעלות מים לגובה), בגן התחתון בפטרהוף המים נאגרים במאגרים בגנים העליונים והפרש הגובה הוא שיוצר את הלחץ שמניע את המזרקות בגנים התחתונים.

הגן מתוכנן סביב שתי דרכים המצטלבות זו בזו. כל השבילים הראשיים שבו יוצאים אל המפרץ או מסתיימים במזרקה. עקרון הסימטריה נשמר בקפדנות בתכנון. הציר המרכזי הוא הקסקדה הגדולה ותעלת הים. במרחקים שווים מהציר נמצאות המזרקות "אדם" ו"חוה", המפלים "הר השחמט" ו"הר הזהב", ארמון מונפלזיר וביתן הארמיטאז'.

 מזרקות אדם וחווה - סמליות המזרקות פורשה בפשטות כבר מההתחלה: אדם וחווה המקראיים, אבות המין האנושי, הם אלגוריות של פיוטר ויקטרינה, הקיסר, אבות האימפריה הרוסית. פרשנות אלגורית זו פותחה בתקופת שלטונה של יקטרינה הראשונה, שהמזרקה השנייה נבנתה בהוראתה. מזרקות אדם וחווה הן היחידות בפיטרהוף ששמרו על עיטורן הפיסולי המקורי; הן לא השתנו במשך כמעט 3 מאות שנים.

  המפל הגדול - המרכז של מערכת המזרקות בפטרהוף. הוא ייחודי לאור כמות המים, עיצוב וכמות המזרקות המרכיבות אותו. המראה הנוכחי הוא תוצאה של עיצוב שנמשך כ-100 שנים. בניית המפל החלה בשנת 1716 והוא הופעל לראשונה בשנת 1721, בנוכחות פיוטר הגדול. המפל כולל גם שתי מערות הקשורות למערכת המזרקות על ידי גרם מדרגות מעוצב ומעוטר בפסלים. מתחתית המפל יוצאת תעלת מים המקשרת את בריכת המפל עם הים.

בסך הכול כולל המפל 138 עמודי מים. בשנת 1995 הסתיימה עבודת שיקום המפל והוא הופעל מחדש במלוא עוצמתו.
 המזרקה המרכזית - מזרקת "שמשון" המתארת את שמשון הנלחם באריה. בהתאם לתכנון המקורי, במרכז המזרקה היה צריך להיות הרקולס הנלחם בהידרה מלרנה. ככל הנראה, בעקבות ניצחון הרוסים על השוודים בקרב פולטבה הוחלט להחליף אותו בשמשון הנלחם באריה - לאור האריות שבסמל שוודיה. הפסל הוצב בשנת 1735 לקראת חגיגות ה-25 לניצחון בקרב האמור. הפסל הראשון היה עשוי מעופרת בהתאם לתכנון של ברתולומאו רסטרלי. בשנת 1801 הפסל החדש היה מארד. הוא אבד במהלך מלחמת העולם השנייה. בשנת 1947 הוצב פסל חדש. עמוד המים של המזרקה עולה לגובה של 21 מטר.

 מזרקות רומיות - מהווה העתק מזוג מזרקות שהוצבו בכיכר מול בזיליקת פטרוס הקדוש ברומא. המזרקות נבנו בשנת 1739 מעץ ועופרת. בשנת 1763, בהתאם לתכנון של ברתולומאו רסטרלי, נבנו המזרקות מחדש וחלקי העץ נצבעו בצבע שיש. בשנת 1800 הם נבנו מחדש משיש, בזלת ועופרת. עמוד המים של המזרקות עולה עד לגובה של 10 מ'.
 מפל השחמט - מפל מים על רקע ריבועים שחורים ולבנים.
שמאל|ממוזער|200px|מזרקת מפל שחמט
בחלק העליון נמצאת מערה עם שלושה דרקונים שמפיהם יוצאים שובלי מים. המפל בנוי מארבעה משטחים ובחלק התחתון נמצאת בריכה עגולה. משני צדי המפל נבנו מדרגות מעוטרות בפסלים לבנים.

ימין|ממוזער|200px|ארמון מונפלזיר
 ארמון מונפלזיר - ארמון הקיץ של פיוטר הגדול, נבנה במהלך 1714–1723. פיוטר הגדול בעצמו החליט על מיקום הארמון, על שפת המפרץ, ועל התכנון הפנימי של הארמון. מבקרי הארמון יכולים לראות את הפריטים האישיים של הצאר. בארמון נמצא אוסף תמונות של ציירי המאה ה-17 והמאה ה-18 שרכש הצאר. כמו כן נאספו בארמון דוגמות של כלי מטבח וזכוכית מתקופתו. עיטור חדרי הארמון מהווה דוגמה לעיצוב של תחילת המאה ה-18.

פיוטר הגדול אהב מאוד את הארמון שהוצב בהתאם לטעמו האישי ובילה בו תקופות ארוכות. לאחר תקופת יקטרינה הגדולה לא היה הארמון בשימוש והפך למקום שהוקדש לזכרו של פיוטר הגדול.
שמאל|ממוזער|200px|ארמון מרלי ובריכת מים בחזית
 בניין יקטרינה - ארמון שבנה ברתולומאו רסטרלי במהלך 1747–1759 לצורכי קבלת פנים, נשפים ותערוכות, קרוב לארמון מונפלזיר בחלק המזרחי של הגן התחתון. אף על פי שנבנה בתקופת יליזבטה, קיסרית רוסיה, הוא נושא את שמה של יקטרינה הגדולה. מבניין זה היא החלה את ההפיכה השלטונית של 28 ביוני 1762. בחדרים הרשמיים של הארמון נמצאים עתה תערוכת רהיטים ואוסף דברי ערך צרפתיים. המיצג העיקרי של הארמון הוא מערכת כלי אוכל בת 4500 פריטים מהמאה ה-19 שהייתה בשימוש בארמון החורף ובארמון הגדול בפטרהוף. 
 ארמון מרלי - נבנה בשנות ה-20 של המאה ה-18. קיבל את שמו ממעון של מלך צרפת במרלי-לה-רוא. תחילה היה מתוכנן לבנות בניין חד-קומתי אך בסוף התווספה קומה נוספת. הבניין כלל 12 חדרים מעוטרים. שימושו של הבניין היה למגורי אצילים שהיו מגיעים למתחם. כבר במחצית המאה ה-18 החלו לנצל את הבניין לאיסוף פריטים של פיוטר הגדול. האוסף הנוכחי של הארמון כולל בגדים מקוריים של פיוטר הגדול, ספרים מהספרייה שלו, כלי אוכל ותמונות שאסף.

קישורים חיצוניים

 תמונות פנורמיות

קטגוריה:ערכים שבהם תבנית בריטניקה אינה מתאימה
קטגוריה:רוסיה: אתרי מורשת עולמית
קטגוריה:סנקט פטרבורג: ארמונות
קטגוריה:רוסיה: ארמונות קיסריים